Christian H. Hansen (DF), 2007-01-23:
Tak, hr. formand, denne gang blev jeg i salen.
Som jeg var inde på tidligere, er en af årsagerne til, at jeg synes, vi skal have den her debat, jo netop, at der har været utrolig mange sager ikke kun i 2006, for hvis vi går længere tilbage, er det en debat, vi ofte har haft.
Så var vi nogle politikere, der tog stilling til, hvad der skulle ske på området.
Jeg synes måske ikke rigtig, man har fået det koordineret på en ordentlig måde.
Vi har haft en lang debat omkring det, som ikke er endt ud i noget konstruktivt.
Vel vidende at vi jo har haft nogle møder også ovre i Justitsministeriet om det, synes jeg ikke, det har været tilfredsstillende, at debatten ikke sådan rigtig har været i Folketingssalen før.
Jeg kan lige så godt sige, at det for mig og for Dansk Folkeparti er vigtigt, at det, når man transporterer dyr, skal foregå under nogle vilkår, som gør, at dyrene overhovedet ikke på nogen måde lider.
Det vil sige, at de selvfølgelig skal have adgang til foder, vand, strøelse, og at de ikke, som vi har oplevet i alt for mange tilfælde, skal ligge som sild i en tønde.
Det kan godt være, at vi taler om slagtedyr, altså dyr, der er under transport til slagteriet, men på deres vej til deres sidste dag mener jeg, at vi skal respektere, at det er dyr, som er levende væsener, som har krav på et værdigt liv, indtil de ikke længere har et liv.
Mit udgangspunkt er og har altid været, at dyr kan tænke, de kan græde, og de kan også føle smerte.
Derfor skal dyrene have ordentlige vilkår under transport.
Og hvis der er nogen, der ikke overholder de regler, der er her på området, og det ikke får en ordentlig konsekvens for dem, ja, så mener jeg, at vi skal slå endnu hårdere ned, end vi gør i dag.
Den her rapport, der er kommet om indførelse af en klippekortordning for dyretransporter, mener jeg også skal gøre, at vi får bødeniveauet strammet op.
Nu er der i selve ordningen her lagt op til noget, der ligner seks klip, og der vil jeg gerne tilkendegive i dag, inden forhandlingerne går i gang, at vi i Dansk Folkeparti synes, seks klip er alt for meget.
Jeg vil ikke i dag lægge mig fast på, hvad det så skal være, men i hvert fald slå fast, at seks klip er alt for meget.
Når vi taler om dyretransporter, har vi også gang på gang oplevet, at vi bliver slået tilbage af EU.
Så bliver der sagt, at man ikke kunne gøre det godt nok nede i EU, at man ingen interesse har i det fra EU’s side.
Jeg vil gerne slå fast, at jeg og vi i Dansk Folkeparti er fuldstændig ligeglade med EU på det her område.
Jeg synes faktisk, at folk i EU er nogle mappedyr, som egentlig burde have lov til at opleve sådan en transport selv.
Efter transporten kunne vi så lukke dem ud og tage en debat med dem om, hvorvidt de så skulle have fået en anden holdning til de her ting.
Jeg håber som sagt på, at vi i hvert fald i Danmark får strammet reglerne rigtigt op, sådan at vi får sendt et signal, både her i Danmark og også til samtlige andre EU-lande om, at vi ikke accepterer dyretransporter, medmindre det foregår under værdige forhold for det enkelte dyr.
I forbindelse med forespørgselsdebatten i dag vil jeg også fremsætte et forslag til vedtagelse, og det er glædeligt for mig, at jeg her fra talerstolen kan sige, at samtlige partier bakker op omkring det her:
Forslag til vedtagelse »Folketinget konstaterer, at resultaterne af Rigspolitiets kontrol af dyretransporter viser, at der fortsat er væsentlige problemer med at overholde reglerne om transport af dyr.
I ca. hver fjerde transport, der kontrolleres, konstateres således overtrædelse af direkte betydning for dyrenes velfærd.
På baggrund af justitsministerens redegørelse opfordrer Folketinget regeringen til: – at fremsætte lovforslag inden udgangen af marts måned 2007 om en klippekortordning for dyretransporter, som effektivt sikrer, at såvel chauffører som vognmænd lever op til lovens krav, og – at arbejde aktivt for, at der internationalt, herunder i EU-regi, iværksættes de fornødne initiativer til en væsentlig forbedring af dyrs velfærd under transport.«